PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Komissio vahvisti 11. joulukuuta 2019 antamassaan tiedonannossa Euroopan vihreän kehityksen ohjelman Euroopan unionia ja sen kansalaisia varten. Tiedonannon myötä komissio määrittelee uudelleen sitoutumisensa ilmasto- ja ympäristöhaasteiden ratkaisemiseen, joka on tämän sukupolven tärkein tehtävä. Euroopan vihreän kehityksen ohjelma on uusi kasvustrategia, jonka tavoitteena on tehdä unionista oikeudenmukainen ja vauras yhteiskunta, jonka talous on moderni, resurssitehokas ja kilpailukykyinen. Kasvihuonekaasujen nettopäästöistä pyritään eroon vuoteen 2050 mennessä, ja kasvuun pyritään lisäämättä resurssien käyttöä. Vihreän kehityksen ohjelma on erottamaton osa tämän komission strategiaa, jolla se panee täytäntöön YK:n Agenda 2030 -toimintaohjelman ja kestävän kehityksen tavoitteet. Ilmastoneutraali Euroopan unioni pyritään luomaan vuoteen 2050 mennessä. Eurooppa-neuvosto vahvisti tämän tavoitteen 12. joulukuuta 2019 antamissaan päätelmissä ja Euroopan parlamentti 15. tammikuuta 2020 antamassaan päätöslauselmassa.

Euroopan vihreän kehityksen ohjelmassa kehotetaan erityisesti vauhdittamaan siirtymistä kestävään ja älykkääseen liikkuvuuteen, sillä liikenteen osuus unionin kasvihuonekaasupäästöistä on neljännes, ja se kasvaa koko ajan. Ilmastoneutraaliuden saavuttamiseksi liikenteen päästöjä on vähennettävä 90 prosenttia vuoteen 2050 mennessä. Päästöjen vähennys koskee kaikkia liikennemuotoja. Osana Euroopan vihreän kehityksen ohjelmaa komissio on esittänyt kestävän ja älykkään liikkumisen strategian, joka on määrä hyväksyä vuonna 2020. Siinä vastataan tähän haasteeseen ja puututaan kaikkiin päästölähteisiin. EU:n sisäisestä rahdista 75 prosenttia kuljetetaan maanteitse. Yhtenä suunnitelluista toimista onkin siirtää huomattava osa siitä rauta- ja vesiteitse kuljetettavaksi.

Rautatieliikenteellä on merkittävä rooli liikennepäästöjen vähentämisen nopeuttamisessa, sillä se on yksi ympäristöystävällisimmistä ja energiatehokkaimmista liikennemuodoista. Rautatiet ovat suureksi osaksi sähköistettyjä, ja niiden hiilidioksidipäästöt ovat reilusti pienemmät kuin lento- tai tieliikenteen vastaavalla matkalla aiheuttamat päästöt. Rautatieliikenne on myös ainoa liikennemuoto, jonka hiilidioksidipäästöt ovat laskeneet lähes jatkuvasti vuodesta 1990 liikennemäärien kasvusta huolimatta: vuonna 2016 se tuotti vain 0,5 prosenttia kaikkien liikennemuotojen yhteenlasketuista hiilidioksidipäästöistä. Lisäksi rautatieliikenteen osuus on vain 2 prosenttia unionin liikennealan kokonaisenergiankulutuksesta, vaikka sen osuus kaikkien liikennemuotojen yhteenlasketusta tavaraliikenteestä oli 11,2 prosenttia ja henkilöliikenteestä 6,6 prosenttia vuonna 2016. Rautatieliikenteen energiankulutus on vuosina 1990–2016 laskenut, ja se käyttää yhä enemmän uusiutuvia energialähteitä.

Rautateiden matkustajaliikenteen osuus unionin maaliikenteestä on kasvanut 7,0 prosentista 7,6 prosenttiin vuosien 2007 ja 2016 välisenä aikana, kun taas rautateiden osuus unionin maaliikenteen tavaraliikenteestä on pienentynyt vuoden 2011 kasvupyrähdyksen (19 %) jälkeen 16,65 prosenttiin vuonna 2017. Yhtenäisen eurooppalaisen rautatiealueen luomisen tiellä on vielä useita esteitä, on muun muassa minimoitava melua. Kun esteet voitetaan ja kustannuksia saadaan laskettua sekä innovointia nopeutettua, rautatieliikenteestä päästään hyödyntämään kaikki sen tarjoamat mahdollisuudet. Rautatieliikenne tarvitsee siksi lisäpontta, jotta siitä tulisi matkailijoille ja yrityksille liikennevälineenä vetovoimaisempi vaihtoehto, joka täyttäisi sekä päivittäiset että pidemmän välimatkan liikkuvuustarpeet. Rautateitse kuljetettavien matkustajien ja rahdin osuuden kasvattaminen vähentää myös ruuhkia ja ihmisten terveydelle vaarallisia päästöjä, etenkin ilman pilaantumista.

Ehdotuksella nimetä vuosi 2021 Euroopan rautateiden teemavuodeksi pyritään edistämään rautatieliikennettä sekä kestävää ja älykästä liikkuvuutta Euroopan vihreän kehityksen ohjelmasta annetussa komission tiedonannossa esitettyjen tavoitteiden mukaisesti. Euroopan rautateiden teemavuodella edistetään kaikkialla Euroopassa järjestettävien hankkeiden, keskustelujen, tapahtumien, näyttelyiden ja erilaisten aloitteiden avulla rautatieliikennettä kansalaisten, yritysten ja viranomaisten kannalta vetovoimaisena ja kestävänä tapana liikkua Euroopassa sekä tuodaan esiin sen unionin laajuista ja innovatiivista ulottuvuutta. Teemavuoden aikana kansalaisille – myös rautatiesektorin ulkopuolella – järjestetään heille suunnattuja tapahtumia ja tiedotuskampanjoita, joiden tavoitteena on saada entistä useammat ihmiset ja yritykset hyödyntämään rautatieliikennettä.

Vuosi 2021 tulee olemaan merkittävä vuosi unionin rautatiepolitiikassa. Se on ensimmäinen kokonainen vuosi, jona neljännen rautatiepaketin nojalla sovitut säännöt pannaan koko unionin alueella täytäntöön; säännöt koskevat kotimaan henkilöliikennemarkkinoiden avaamista sekä koko unionin alueella toimivien rautatieyritysten kustannusten ja hallinnollisten rasitteiden vähentämistä. Yleinen kiinnostus rautateitä ja yöjunia kohtaan on kasvamassa useissa jäsenvaltioissa, mistä muun muassa #DiscoverEU -ohjelman suosio kertoo. Lisäksi kansainvälisen Europalia-taidefestivaalin aiheena on vuonna 2021 rautateiden vaikutus taiteisiin ja festivaalilla tuodaan esiin rautateiden roolia sosiaalisen, taloudellisen ja teollisen muutoksen merkittävänä edistäjänä. Vuotta 2021 pidetään sen vuoksi hyvin sopivana ajankohtana tälle aloitteelle.

Kaikkien eurooppalaisten teemavuosien tapaan teemavuoden tärkeimpänä tavoitteena on lisätä tietämystä alaa koskevista haasteista ja mahdollisuuksista sekä korostaa unionin roolia yhteisten ratkaisujen edistämisessä. Euroopan rautateiden teemavuoden tavoitteena on kannustaa ja tukea unionin, jäsenvaltioiden, alueellisten ja paikallisten viranomaisten sekä muiden organisaatioiden pyrkimyksiä lisätä rautateitse tapahtuvan matkustaja- ja rahtiliikenteen osuutta. Teemavuodella olisi erityisesti edistettävä rautateitä kestävänä, innovatiivisena ja turvallisena liikennemuotona ja tavoiteltava suurta yleisöä, erityisesti nuorisoa. Lisäksi teemavuodella olisi korostettava rautateiden eurooppalaista, rajat ylittävää ulottuvuutta: rautatiet tuovat kansalaiset lähemmäksi toisiaan, antavat heille mahdollisuuden tutustua unioniin ja sen moninaisuuteen, nopeuttavat yhteenkuuluvuutta ja edistävät unionin sisämarkkinoiden yhdentymistä. Lisäksi teemavuodella olisi lisättävä rautateiden panosta unionin talouteen, teollisuuteen ja koko yhteiskuntaan sekä edistettävä rautateitä tärkeänä tekijänä unionin ja kolmansien maiden ja erityisesti Länsi-Balkanin maiden, välisissä suhteissa.

•Yhdenmukaisuus muiden alaa koskevien politiikkojen säännösten kanssa

Edellä todetun mukaisesti Euroopan rautateiden teemavuodella pyritään edistämään rautatieliikennettä sekä kestävää ja älykästä liikkuvuutta Euroopan vihreän kehityksen ohjelmasta annetussa komission tiedonannossa esitettyjen tavoitteiden mukaisesti. Teemavuoden perustana ovat lisäksi tämänhetkiset rautateitä koskevat aloitteet ja politiikat, jotka koskevat esimerkiksi kotimaan henkilöliikennemarkkinoiden avaamista sekä koko unionin alueella toimivien rautatieyritysten kustannusten ja hallinnollisten rasitteiden vähentämistä. Muiden eurooppalaisten teemavuosien tapaan toimenpiteisiin sisältyy tiedotus- ja edistämiskampanjoita, tapahtumia, hankkeita ja aloitteita sekä unionin että kansallisella, alueellisella ja paikallisella tasolla. Niiden avulla välitetään keskeisiä viestejä ja levitetään tietoa esimerkeiksi kelpaavista hyvistä käytännöistä.

Teemavuosi tarjoaa tilaisuuden kannustaa jäsenvaltioiden viranomaisia ja toimialaa toimimaan yhdessä rautatieliikenteen edistämiseksi. Kaikin keinoin pyritään varmistamaan, että teemavuoden aikana järjestettävät toimet sovitetaan vastaamaan kunkin jäsenvaltion tarpeita ja olosuhteita. Jäsenvaltioita pyydetään siksi nimeämään kansallinen koordinaattori, joka vastaa jäsenvaltioiden osallistumista Euroopan rautateiden teemavuoteen koskevista järjestelyistä. Perustetaan eurooppalainen ohjausryhmä, jonka muodostavat kansallisten koordinaattoreiden edustajat. Komissio kutsuu kansalliset koordinaattorit koolle eurooppalaisen teemavuoden järjestelyjen sovittamiseksi yhteen ja tietojen vaihtamiseksi sen toteutuksesta unionissa ja jäsenvaltioissa.

•Yhdenmukaisuus unionin muiden politiikkojen kanssa

Euroopan rautateiden teemavuodella on yhteys muihin unionin politiikka-aloihin, esimerkiksi alueelliseen kehitykseen, teollisuuden kilpailukykyyn, kestävään matkailuun, innovointiin, työllisyyteen, koulutukseen, nuorisoon, kulttuuriin ja vammaisten henkilöiden esteettömyyteen sekä unionin ja sen naapurimaiden välisiin siteisiin. Teemavuodella tuodaan esiin Euroopan rautateiden eurooppalaista rajat ylittävää ulottuvuutta ja esitetään rautatiet keinona kuljettaa tavaroita, matkustaa ja löytää uutta sekä yhdistää manner kestävällä ja tulevaisuuteen suuntautuvalla tavalla. Joitakin teemavuoden toimista voitaisiin mahdollisesti rahoittaa nykyisistä unionin ohjelmista, kuten Euroopan horisontti -ohjelmasta, Verkkojen Eurooppa -välineestä, unionin rakenne- ja investointirahastoista sekä ohjelmista Luova Eurooppa, Erasmus+, DiscoverEU ja Kansalaisten Eurooppa.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

•Oikeusperusta

Tämän ehdotuksen oikeusperusta on Euroopan unionin toiminnasta tehdyn sopimuksen (SEUT-sopimuksen) 91 artikla. Perussopimuksen 91 artiklassa määrätään, että ottaen huomioon liikenteen erityispiirteet Euroopan parlamentti ja neuvosto antavat tavallista lainsäätämisjärjestystä noudattaen sekä talous- ja sosiaalikomiteaa ja alueiden komiteaa kuultuaan aiheelliset säännökset SEUT-sopimuksen 90 artiklan täytäntöön panemiseksi. SEUT-sopimuksen 90 artiklan mukaan perussopimusten tavoitteita toteutetaan yhteisellä liikennepolitiikalla. Tämän ehdotuksen päätarkoituksena on lisätä rautateitse liikkuvien matkustajien ja rahdin osuutta. Tavoite kuuluu SEUT-sopimuksen 91 artiklan soveltamisalaan.

•Toissijaisuusperiaate (jaetun toimivallan osalta)